VEGA & Fallulah præsenterer
**Giv den op for søstersolidaritet – Hej Søster Fest er tilbage!**
*Lørdag den 21. november gentager vi successen med Hej Søster Fest. Fallulah fejrer igen søstersolidaritet med blandt andre Oh Land, Lydmor og Girlcrush. Den 19. november kan du varme op til festlighederne med Hej Søster Førfest og nye kommende stjerneskud.*
I efteråret 2019 satte sangerinden Fallulah strøm til en drøm, som hun længe havde gået med, og Hej Søster Fest var en realitet. Her får den blomstrende, kvindelige talentmasse den hyldest, som den fortjener. Men der er også blevet skabt et nyt samlingspunkt, hvor kvinder bakker op om hinandens talenter. Der er nemlig fællesskabet og ikke forskellighederne, der er i fokus.

Derfor kan du den 21. november opleve acts, der genremæssigt spænder vidt. Du kan glæde dig til blandt andre den alsidige popsangerinde Oh Land, den eksperimenterende performer og sangerinde Lydmor, queer feminist pop-punkbandet Girlcrush og den elektroniske rapduo Ravi Kuma.

Derudover kan du også opleve smagsprøver på den skamløse kabaret *Velkommen til Pandora*. Forestillingen er skabt af musiker og skuespiller Emma Sehested Høeg og instruktør Jennifer Vedsted Christiansen, der udgør kunstnerduoen HOW TO KILL A DOG.

Alle medvirkende er håndplukket af Fallulah selv. Festivalen er en ren kærlighedserklæring fra Fallulah til sine kvindelige kollegaer, og hun får denne dag værtsrollen på scenen.

**Hej Søster Førfest – mød de nye stjerner**
To dage før Hej Søster Fest i Store VEGA kan du varme op til festen i Lille VEGA, hvor Fallulah præsenterer fire artister fra det danske vækstlag, som er værd at holde øje med.

FVN er rå, flabet og fab. Siden sin debutudgivelse i juni, dobbeltsinglen 'Sunkissed/Mad Ting', har den dansk-eritreiske rapper Feven Geles formået at skabe opmærksomhed omkring sin musik. Hendes ærlige og konfronterende lyrik bærer en del fællestræk med Missy Elliott og Lil Kims attitude.

Cubansk/danske Emilie Espichicoque [E·SPI·TJI·KÓ-KÆ] har rødderne dyb forankret i det århusianske musikliv og skriver autentiske R&B-sange med en soulet bund og en snert af hiphop.

Dopha står for nærværende og fængende sange med forbilleder som Lana Del Rey, Taylor Swift og Norah Jones, men har formået at skabe sit eget udtryk, der er solidt rodfæstet i den skandinaviske melankoli.

Kara Moon lukker dig ind i et drømmende univers af silkebløde popmelodier og smadrede elektroniske beats. De smelter sammen til en masse af mørke synthesizers, pulserende rytmer og forførende vokal.

Hej Søster har vokset sig til et aktivt fællesskab, en webshop med håndtrykt Hej Søster-merchandise og en podcast. P.t. er Hej Søster bakket op af over 10.000 mænd og kvinder, der følger fællesskabet på Instagram og Facebook. I marts sidste år modtog Hej Søster Artbeats talentpris.
 **Fakta om koncerten:**
Hej Søster Førfest + Hej Søster (DK)
Torsdag d. 19. november kl. 20.00 + Lørdag d. 21. november kl. 19.00
Lille VEGA + Store VEGA, Enghavevej 40, 1674 København V
Billetpris: 180 kr. + gebyr samt 375 kr. + gebyr. Partout billet til begge dage 475 kr. + gebyr.
Billetsalget starter i dag via VEGA.dk og Ticketmaster.